
ΚΑΤΑΓΓΕΛΛΟΥΜΕ ΤΗΝ ΠΑΡΑΠΟΜΠΗ ΣΕ ΔΙΚΗ ΤΗΣ ΠΡΟΕΔΡΟΥ ΤΗΣ ΟΜΟΣΠΟΝΔΙΑΣ ΤΩΝ ΝΟΣΟΚΟΜΕΙΑΚΩΝ ΓΙΑΤΡΩΝ
Το Δ.Σ. του συλλόγου μας ομόφωνα  καταγγέλλει την πρωτοφανή και απαράδεκτη παραπομπή σε δίκη της Προέδρου της ΟΕΝΓΕ για παραβίαση του νόμου «Χρυσοχοΐδη», δηλαδή του νόμου για τον περιορισμό των διαδηλώσεων, αλλά και γιατί «αρνήθηκε να συμμορφωθεί με τις υποδείξεις», όπως χαρακτηριστικά αναφέρει το κλητήριο θέσπισμα.

Καταγγέλλουμε την δίωξη, που αποτελεί μάλιστα την πρώτη δίκη με βάση τον αντιδραστικό και αυταρχικό αυτό νόμο που αφορούσε την απαγόρευση και καταστολή κινητοποιήσεων των υγειονομικών κι άλλων εργαζομένων για μέτρα προστασίας της δημόσιας υγείας. Μάλιστα η δίωξη αυτή αφορούσε κινητοποίηση των νοσοκομειακών γιατρών στις 24-9-2020, εν μέσω δηλαδή της πανδημίας, με σύνθημα που εξέφραζε την αγωνιστική τους απαίτηση για μέτρα προστασίας της υγείας του λαού «τώρα να δυναμώσει ο αγώνας για την υπεράσπιση της υγείας του λαού», όπως χαρακτηριστικά αναφέρεται στο κλητήριο θέσπισμα.
Ο κλάδος μας έχει υποστεί ανάλογες διώξεις με τις αλλεπάλληλες προσφυγές της κυβέρνησης και του Υπουργείου Παιδείας στα δικαστήρια ενάντια στις εκπαιδευτικές Ομοσπονδίες. 

Δεν θα τους περάσει. Τίποτα δεν μπορεί να σταματήσει τον αγώνα για τα δικαιώματα των εργαζομένων. Ούτε οι απειλές, ούτε οι διώξεις. Ο αγώνας για εργασία και ζωή με δικαιώματα, αποκλειστικά δημόσια και δωρεάν ποιοτική Υγεία και Παιδεία, για αυξήσεις στους μισθούς για να αντιμετωπίσουμε την ακρίβεια που μας τσακίζει κλιμακώνονται. 

Καλούμε όλους τους εργαζόμενους,  να καταδικάσουν την απαράδεκτη απόφαση. Τώρα να δυναμώνουμε τον αγώνα μας για τα δικαιώματά μας ενάντια στη ποινικοποίηση της δράσης των εργαζομένων.

Εκφράζουμε την αλληλεγγύη μας στην πρόσεδρο της ΟΕΝΓΕ Αφροδίτη Ρέτζιου και σε κάθε διωκόμενο εργαζόμενο και απαντάμε στα "διαδηλωτοδικεία" που στήνονται με δυνάμωμα του αγώνα μας για την ακύρωση όλων των αντιδραστικών, αντεργατικών νόμων και ρυθμίσεων.
Στις 9 του Νοέμβρη δίνουμε απάντηση με τη καθολική συμμετοχή μας 
στην Πανελλαδική Πανεργατική Απεργία!
 Δεν αφήνουμε κανένα εργαζόμενο μόνο του απέναντι στην κρατική βία και καταστολή!
Για το Δ.Σ

